《适得卤蛤颇佳遣饷菊坡因记曾作蛤子诗有文身吴太伯缄口鲁铜人之句戏缀前语代简》
宋代·郑清之

文身太伯甘斥卤，缄口铜人舌微吐。借资墨客富濡沫，骨醉唇香登燕俎。

半熟含酒老饕赋，此翁仅可闯堂户。班班隽永带神液，入室真味翁未睹。

菊坡风裁黄豫章，如食蝤蛑江𧎼柱。盘餐尽废太瘦生，格远调高自清苦。

子蛤遣汝到眉案，努力去为酒中虎。末下咸豉有何好，犹侣莼羹傲伧父。

海之介夫此小儿，鸡肋见笑杨德祖。前身曾作水解仙，飞入珠宫饮甘露。

能令齿吻策馀烈，一鼎松风漱寒乳。

作者简介：郑清之（1176—1251）南宋大臣。初名燮，字德源、文叔，别号安晚，庆元道鄞县（今浙江宁波）人。嘉泰二年进士及第。历官光禄大夫，左、右丞相，太傅，卫国公（齐国公）等。淳祐末年，元兵大举侵宋，郑清之进十龟元吉箴劝帝励精图治，未能实施，而后退仕隐居，諡忠定，著有《安晚集》六十卷。